[pic] | EURÓPAI KÖZÖSSÉGEK BIZOTTSÁGA |

Brüsszel, 25.9.2006

COM(2006) 551 végleges

A BIZOTTSÁG KÖZLEMÉNYE

Éves jelentés a 2004. április 29-i 866/2004/EK tanácsi rendelet végrehajtásáról és az alkalmazásából adódó helyzetről

Éves jelentés a 2004. április 29-i 866/2004/EK tanácsi rendelet végrehajtásáról és az alkalmazásából adódó helyzetről

Bevezetés

A csatlakozási okmány 10. jegyzőkönyvének 2. cikke szerinti rendszerről szóló 2004. május 29-i 866/2004/EK tanácsi rendelet[1] (a továbbiakban: a zöld vonalról szóló rendelet) 11. cikkének (1) bekezdése előírja, hogy „A Bizottság (…) legkésőbb e rendelet hatálybalépésétől számítva egy év leteltétől kezdődően évente jelentést tesz a Tanácsnak a rendelet végrehajtásáról és az alkalmazásából eredő helyzetről, és jelentéséhez szükség esetén megfelelő módosítási javaslatokat csatol” .

A zöld vonalról szóló rendelet 2004. május 1. óta van hatályban. A rendelet meghatározza azokat a feltételeket, amelyek mellett az EU-jog vonatkozó rendelkezéseit alkalmazni kell az áruk és a személyek mozgására a Ciprusi Köztársaság területén a Ciprusi Köztársaság kormányának tényleges ellenőrzése alatt álló területek és annak tényleges ellenőrzésén kívül eső területek között húzódó határvonalon keresztül.

Ez a jelentés a 2005. május 1. és 2006. április 30. közötti időszakra vonatkozik.

Végrehajtási intézkedések

2005. augusztus 3-án a Bizottság elfogadta a zöld vonalról szóló rendelet I. mellékletét módosító 1283/2005 rendeletet. Ennek alapján az átkelőhelyek jegyzékét a következő három új átkelőhellyel egészítették ki: Kato Pyrgos - Karavostasi, Kato Pyrgos – Kokkina és Kokkina – Pachyammos[2]

2005. október 4-én a Bizottság elfogadta az 1624/2005/EK rendeletet, amely lehetővé tette a citrusfélék zöld vonalon történő átlépését anélkül, hogy azok vámok és vámokkal azonos hatású díjak hatálya alá tartoznának[3].

2006. február 27-én a Tanács elfogadta a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló 389/2006/EK rendeletet[4]. A rendelet jogalapot nyújt a növény-egészségügyi szakértők munkájának finanszírozásához és más, a zöld vonalon átmenő kereskedelmet elősegítő tevékenységek költségeinek fedezéséhez.

A Bizottság jelenleg egy a 866/2004/EK tanácsi rendelet keretében egyes állati termékek kereskedelmére vonatkozó tilalmak megszüntetéséről és feltételeinek megállapításáról szóló határozaton dolgozik, amely meghatározza a zöld vonalon átmenő méz- és halkereskedelem feltételeit.

Személyek átlépése

A zöld vonalról szóló rendelet 2. cikke szerint a Ciprusi Köztársaság „a határvonalat átlépő minden személyt ellenőriz, hogy leküzdje a harmadik országok állampolgárainak illegális bevándorlását, továbbá felderítse és megelőzze a közbiztonságot és a közrendet fenyegető veszélyeket” , míg a 3. cikk kimondja, hogy a „Ciprusi Köztársaság biztosít hatékony őrizetet a határvonal teljes hossza mentén olyan módon, hogy eltántorítsa az embereket az átkelőhelyeken végzett ellenőrzések megkerülésétől” .

A rendelet megszabja az átkelőhelyeken naponta átlépő ciprusi és más EU polgárok szabad mozgásának stabil jogi keretét. A rendelkezésre álló adatok alapján a jelentési időszakban összesen 3 375 409 ciprusi görög és török (vagyis 1 195 594 ciprusi görög és 2 179 815 ciprusi török) átlépését regisztrálták. Az átkelőhelyek napi forgalmára vonatkozóan zavarkeltő eseményekről nem érkezett jelentés.

A zöld vonalon illegálisan átlépő (sok esetben török vízummal rendelkező) harmadik országbeli állampolgárok egyre növekvő száma komoly aggodalomra ad okot. A Ciprusi Köztársaság hatóságai által megadott adatok szerint a zöld vonalon történő átlépést követően őrizetbe vett illegális bevándorlók száma egyre növekszik: 2002-ben 725 volt, 2003-ban elérte a 3796-ot, 2004-ben 5287 volt, majd 2005-ben kilenc hónap alatt 4748-ra nőtt. Az említett források szerint az illegális bevándorlók többsége később menedékjogot kér (a menedékkérők száma 2002-ben 950 volt, 2003-ra meghaladta a 4410-et, 2004-ben pedig elérte a 9860-at). A Bizottság azon a véleményen van, hogy a határvonalnak a Ciprusi Köztársaság által a rendelet 3. cikkének megfelelően biztosított őrizetét tovább kell erősíteni. A Bizottság tovább vizsgálja az eme illegális bevándorlási trendek hátterében álló szempontokat.

A probléma kezelése érdekében a Bizottság szolgálatai munkaszinten párbeszédet indítottak a Ciprusi Köztársaság illetékes hatóságaival. Ennek keretében 2005 decemberében munkaértekezletet rendeztek Brüsszelben a zöld vonalon keresztül történő illegális bevándorlásról, amelynek során lehetőség nyílt az információcserére, valamint a közeljövőben végrehajtandó intézkedések megvitatására. Amint a Ciprusi Köztársaság képviselői rámutattak, ez utóbbiak magukban foglalhatják a migrációs áramlásokkal foglalkozó személyzet (valamint a rendőrségi alkalmazottak) számának növelését, új fogdák létesítését, további, a zöld vonal felügyeletét szolgáló berendezések beszerzését, a vízumkiadásra és a menedékkérők jogaira vonatkozó szabályok további szigorítását és egy tájékoztató kampány indítását annak érdekében, hogy elrettentsék a potenciális illegális bevándorlókat és menedékkérőket attól, hogy belépjenek a köztársasági kormány tényleges ellenőrzése alatt álló területekre. Noha már döntést hoztak a személyzet számának növelését és a fogdákat illetően, a fennmaradó intézkedések (a munkaértekezlet idején) még függőben voltak, illetve további tárgyalásokat igényeltek a kormányon belül. A Bizottság javasolta, hogy a Ciprusi Köztársaság hatóságai tegyenek konkrét lépéseket a zöld vonalról szóló rendelet támasztotta követelmények teljesítése, valamint Ciprusnak a schengeni térségben való jövőbeni részvétele érdekében. Bár a zöld vonal nem képez külső határvonalat, a Ciprusi Köztársaságnak hatékonyan eleget kell tennie ellenőrzési kötelezettségeinek, ugyanakkor nem akadályozhatja a két közösség közötti kapcsolatokat.

Az áruk áthaladása

A kereskedelem értéke

Az 1480/2004/EK bizottsági rendelet[5] 8. cikke szerint a Török Ciprióta Kereskedelmi Kamara havonta jelentette azon áruk típusát, mennyiségét és értékét, amelyekre kísérőokmányokat állított ki.

Ennek megfelelően a Ciprusi Köztársaság hatóságai havonta közölték a Bizottsággal az áruk típusát, mennyiségét és értékét. E közlések magukban foglalták azokat az árukat, amelyek a keleti támaszponti terület fennhatósága alá tartozó Pergamos és Strovilia átkelőhelyeken keresztül beléptek a kormány tényleges ellenőrzése alatt álló területekre.

A Török Ciprióta Kereskedelmi Kamara szerint azoknak az áruknak az összértéke, amelyekhez kísérőokmányokat állítottak ki a jelentési időszakban 2 237 869 euro volt, míg a ténylegesen forgalmazott áruk értéke kb. 1 933 067 euro volt[6].A Bizottságot tájékoztatták, hogy egyes megrendelések törlése miatt nem minden, a Török Ciprióta Kereskedelmi Kamarának benyújtott kérelemre állítottak ki kísérőokmányokat. Ezenfelül mivel az okmányokat néha nem pontos, hanem becsült árumennyiségre vonatkozóan állították ki (mint például a zöldségek esetében), a határvonalon végül áthaladt áruk mennyisége és ezért értéke is kisebb volt a kísérőokmányokban szereplő számoknál (ennek másik oka a potenciális vásárló lemondása volt).

Továbbá különbség áll fen a határvonalon átlépő áruknak a Török Ciprióta Kereskedelmi Kamara, illetve a Ciprusi Köztársaság által jelentett értéke között[7]. Míg az előbbi 1 933 067 euro, az utóbbi 1 734 770 euro volt. A Bizottságnak tudomására jutott, hogy a kísérőokmányok nem mindig kerültek bemutatásra, illetve ellenőrzésre, amikor az áruk átlépték a határvonalat.

Az előző jelentési időszakkal összevetve a számadatok azt mutatják, hogy a zöld vonalon átlépő áruk teljes értéke növekedett. A Török Ciprióta Kereskedelmi Kamara által szolgáltatott jelentések szerint a határvonalon ténylegesen áthaladt áruk teljes kereskedelmi értéke körülbelül 1 933 067 euro volt, szemben a legutóbbi jelentési időszak 1 000 617 eurójával (meg kell jegyezni azonban, hogy az előző jelentési időszak rövidebb volt, mivel a zöld vonalról szóló rendelet csak 2004. augusztusban vált teljes mértékben hatályossá). Az áruforgalom átlagos havi értéke jelentősen megnőtt, a legutóbbi jelentési időszak 99 000 eurójához képest 161 089 euróra.

Az áruk típusa

A forgalmazott áruk típusaira vonatkozó számadatok azt mutatják, hogy korlátozott számú új termék haladt át a határvonalon (pl. elektronikus és konyhai berendezések), behozataluk azonban egyes esetekben a havi kereskedelmi érték jelentős (bár átmeneti) növekedéséhez vezetett[8].

Csakúgy, mint az előző jelentési időszakban, a faipari termékek, a bútorok, a zöldségek, az elektronikus berendezések, valamint a műanyag- és papírtermékek képezték a forgalmazott termékek fő csoportjait[9].

A zöld vonalról szóló rendelet 4. cikkének (2) bekezdése szerint a Ciprusi Köztársaság hatóságai vámot vetettek ki azokra a mezőgazdasági termékekre, amelyek export-visszatérítésre és intervenciós intézkedésekre jogosultak.

A zöld vonalon áthaladó kereskedelem kizárólag a szigeten belüli kereskedelem céljait szolgálta egyetlen kivétellel: egy alkalommal a Ciprusi Köztársaságon kívüli rendeltetési helyű áruk lépték át a zöld vonalat. Egy 1 112 ciprusi font értékű 1 112 kg-os Cyprus Delights (cukrászáru) szállítmányt vittek a limassoli kikötőn keresztül az Egyesült Királyságba 2005. december 30-án.

Jelentett szabálytalanságok

2005. november óta hét szabálytalan esetet jelentettek, amikor az áruk nem léphették volna át a határvonalat. Ezek közül négy esetben nem mutattak be kísérőokmányt (bútorra, konyhabútorra, fűtőberendezésre és állati takarmányra vonatkozóan). A fennmaradó esetek egyikében nem mutatták be a kívánt igazolásokat (műanyag kupakokra vonatkozóan), egy másikban az árujelzés nem felelt meg a követelményeknek, egy esetben pedig olyan állati eredetű termékről volt szó, amelyet a rendelet 4. cikkének (9) bekezdése szerint nem forgalmazhattak volna a zöld vonalon keresztül.

Az áruk mozgására vonatkozó akadályok és nehézségek

A zöld vonalon átmenő kereskedelem útjában továbbra is számos akadály áll. A ciprusi török kereskedelmi járművek, azaz a buszok, teherautók, taxik, minibuszok és bérelt autók nem közlekedhetnek szabadon a szigeten. A Ciprusi Köztársaság nem fogadja el a kereskedelmi járművek forgalmi engedélyét, sem a hivatásos vezetői engedélyeket, amelyeket a ciprusi török hatóságok bocsátottak ki.

A Ciprusi Köztársaság előkészítő munkába kezdett olyan jogszabályok létrehozása céljából, amelyek megkönnyítik a ciprusi török tehergépkocsik áruszállítását a zöld vonalon keresztül. Ugyanakkor a jelentési időszak folyamán nem hoztak döntést ezzel a kérdéssel kapcsolatban. A ciprusi görög tehergépkocsi-vezetők számos alkalommal szerveztek tüntetést, hogy tiltakozzanak a ciprusi török teherautók zöld vonalon átmenő kereskedelemben való használatának liberalizálására vonatkozó kísérletek ellen.

A határvonalon átmenő kereskedelem korlátozásának egy másik példájaként kerültek említésre a jelentésekben azok a nehézségek, amelyekkel a ciprusi török kereskedők szembesültek, amikor a Ciprusi Köztársaság sajtójának bizonyos részeiben termékeiket reklámozni kívánták.

A Bizottsághoz panaszok érkeztek ciprusi török kereskedőktől a határvonalon átlépő áruk késedelmes vámkezelésére vonatkozóan, beleértve azokat az árukat is, amelyek csak ideiglenesen lépték át a határvonalat, hogy a kormány ellenőrzése alatt álló területeken rendezett kereskedelmi vásárokon kiállításra kerüljenek. A Ciprusi Köztársaság hatóságai élelmiszerbiztonsági követelményekkel magyarázták ezeket a késedelmeket, illetve azzal, hogy meg kellett állapítani, hogy az áruk tartalmaznak-e olyan alkotórészeket, amelyek export-visszatérítésre és intervenciós intézkedésekre jogosultak (pl. cukor), és amelyekre (a zöld vonalról szóló rendelet szerint) vámot kell kivetni.

Egy esetben a Ciprusi Köztársaság a Bizottság tudomására hozta azt a gyanúját, hogy Törökországból származó paradicsomot szállítottak át forgalmazás céljából a zöld vonalon. A Bizottság megvizsgálta a kérdést és arra a következtetésre jutott, hogy nem ez az eset forgott fenn.

2006. március 31-én egy 22 tonnás, citrusféléket tartalmazó, a zöld vonalon való átkelés után a (kormány ellenőrzése alatt álló területen fekvő) limassoli kikötőn keresztül egy EU tagállamba továbbítandó szállítmánynak kellett volna átlépnie a határvonalon. A szállító azonban március 29-én törölte az ügyletet, miután a kikötőmunkások és a tehergépkocsi-vezetők tüntetéseket szerveztek Famagusta kikötőben és azon az ellenőrzési ponton, ahol a szállítmány vámkezelése történt volna. A kereskedő panaszt emelt az ellen, hogy a ciprusi török közösség különböző módokon nyomást gyakorolt rá annak érdekében, hogy törölje az ügyletet.

Az Egyesült Királyság képviselői tájékoztatták a Bizottságot azokról a gyakorlati nehézségekről, amelyekkel a keleti támaszponti terület szolgálatai szembesültek a technikai eszközök hiánya miatt olyan áruk kezelésekor, amelyek növény-egészségügyi bizonyítványt igényeltek.

Meg kell jegyezni, hogy a kormány ellenőrzése alatt álló területekről Ciprus északi részébe irányuló kereskedelem értéke a Ciprusi Kereskedelmi és Iparkamara számadatai szerint a jelentési időszak folyamán elérte a 442 408 eurót, ami kevesebb, mint az ellenkező irányú kereskedelem értékének egy negyede.

Az áruk ideiglenes átlépése

Nehézségek merültek fel az áruk ideiglenes határátlépését illetően. Ez a kérdés az áruk három kategóriáját illetően merül fel.

- egy szolgáltatás biztosításához szükséges áruk ideiglenes átlépése (például: egy, a kormány ellenőrzése alatt álló területeken koncertező, ciprusi török rock zenekar hangszerei; egy, a kormány ellenőrzése alatt álló területen szolgáltatást nyújtó ciprusi török tolmács cég tolmácsberendezése)

- olyan ciprusi török áruk ideiglenes határátlépése, amelyek egy, a kormány ellenőrzése alatt álló területen rendezett vásáron kerültek volna kiállításra

- olyan ciprusi török műszaki berendezések ideiglenes határátlépése, amelyek javítására a kormány ellenőrzése alatt álló területeken került volna sor.

A zöld vonalról szóló rendelet nem kínál egyértelmű megoldást erre a problémára. A Ciprusi Köztársaság eseti döntéseket hoz, amelynek átláthatósága nem tűnik megfelelőnek. De lege ferenda , ezt a kérdést bele kellene foglalni a zöld vonalról szóló rendelet jövőbeni módosításába.

A kereskedelem elősegítése

Az alábbi intézkedéseket hozták bizonyos termékek kereskedelmének elősegítése érdekében.

Citrusfélék

Mint arra fentebb már utalás történt, 2005. október 4-én a Bizottság elfogadta az 1624/2005/EK rendeletet, amely lehetővé tette a citrusfélék zöld vonalon történő átlépését anélkül, hogy azok vámok és vámokkal azonos hatású díjak hatálya alá tartoznának[10].

A bizottság által kinevezett, különböző tagállamokból származó független szakemberek éves betakarítás előtti ellenőrzést végeztek 2005 őszén. Megerősítették a korábbi, 2003-ban és 2004-ben végzett ellenőrzések eredményeit, amelyek szerint Ciprus északi részén nem fordulnak elő károsító szervezetek. A Bizottság a vizsgálatok folytatását tervezi járulékos felügyeleti tevékenységként a gyümölcsösök és a zöld vonalon átmenő kereskedelem céljára szánt citrusféléket tartalmazó szállítmányok vizsgálata és ellenőrzése mellett.

Burgonya

Független növény-egészségügyi szakértők mintavételeket és vizsgálatokat végeztek két tenyészidőszakon keresztül, hogy ellenőrizzék az EU követelményeinek és szabványainak való megfelelést. Ez laboratóriumi vizsgálatokat is magában foglalt. Az eljárások befejezése után a Bizottság illetékes hatósága 2006 elején szabad utat adott a burgonyakereskedelemnek.

Minden érdekeltet tájékoztattak a burgonya zöld vonalon átmenő kereskedelmének lehetőségeiről.

A Bizottság tovább folytatja ellenőrző tevékenységét, hogy biztosítsa a kereskedelem lehetőségét. A burgonya nem vámköteles. A jelentési időszakban nem volt példa burgonya forgalmazására[11].

Méz és hal

A Bizottság jelenleg egy a 866/2004/EK tanácsi rendelet keretében egyes állati termékek kereskedelmére vonatkozó tilalmak megszüntetéséről és feltételeinek megállapításáról szóló határozaton dolgozik, amely lehetővé teszi a zöld vonalon átmenő méz- és halkereskedelmet.

A HÉA-ra vonatkozó szabályozás

A Ciprusi Köztársaság ismét arra kérte a Bizottságot, hogy javasoljon módosításokat a zöld vonalról szóló rendelethez és/vagy a hatodik HÉA irányelvhez a zöld vonalon átmenő kereskedelem bizonyos HÉA-ra vonatkozó rendelkezéseinek egyszerűsítése érdekében. A javaslatok magukban foglaltak egy olyan kérelmet, amely fordított adózási mechanizmus alkalmazását indítványozta olyan termékekre vonatkozóan, amelyeket a területen[12] letelepedett adóalanyok értékesítenek a kormány ellenőrzése alatt álló területeken élő adóalanyok számára; egy olyan kérelmet, amely indítványozta, hogy alkalmazzanak egyszerűsített eljárásokat a területeken letelepedett adóalanyok által értékesített termékekre kivetett adó beszedésére, amikor azokat a kormány ellenőrzése alatt álló területeken értékesítik nem adóalanyok számára; egy olyan kérelmet, amely lehetővé teszi, hogy a területekre irányuló értékesítéseket exportügyletként kezeljék (a zöld vonalról szóló rendelet 5. cikkének módosítása); és egy olyan kérelmet, amely egyszerűsített eljárások engedélyezését indítványozta olyan esetben, amikor az árukat más tagállamokba való továbbítás céljából szállítják át a határvonalon. A Bizottság komolyan megvizsgálta ezeket a javaslatokat és széles körben tájékoztatta a Ciprusi Köztársaságot arról, hogy a javaslatok többsége miért tért volna el túlságosan a közösségi vívmányoktól ahhoz, hogy azokat a Bizottság elfogadhassa annak ellenére, hogy némelyik az egyszerűsítés szempontjából vonzó volt.

Szemléltetésül szolgálhat a következő példa: A Ciprusi Köztársaság kérelmezte, hogy a területekre irányuló értékesítéseket kezeljék exportügyletként (a zöld vonalról szóló rendelet 5. cikkének módosítása). Ez a javasolt intézkedés nem volt következetes a zöld vonalról szóló rendelet filozófiája és rendelkezései szempontjából, amelyek (a Ciprusi Köztársaság kérésére) azt feltételezik, hogy amikor a területekről érkeznek termékek, valójában nem történik behozatal. Ennek következtében a penziós ügylet nem kezelhető exportként. Más szavakkal: a kormány ellenőrzése alatt álló területekről a területekre irányuló díjmentes áruértékesítés csak akkor lehetne indokolt, ha exportként kellene kezelni azokat. Ez a helyzet áll fenn, függetlenül attól, hogy az áruértékesítéseket exportnak nevezik-e. Amennyiben a területekre induló árukat exportként kezelik, akkor a területekről jövő árukat importként kell kezelni. A javasolt változtatás csak az említett körülmények között lenne elfogadható.

KÖVETKEZTETÉSEK

A rendelet továbbra is megszabja az átkelőhelyeken naponta átmenő ciprusi és más EU-állampolgárok szabad mozgásának stabil jogi keretét. A zöld vonalon átmenő illegális bevándorlás egyre növekvő mértéke azonban komoly aggodalomra ad okot.

Figyelembe véve a határvonalon illegálisan átlépő személyek számára vonatkozóan tapasztalható tendenciákat, a Bizottság azon a véleményen van, hogy a Ciprusi Köztársaság által a rendelet 3. cikke értelmében végzett ellenőrzést tovább kell fejleszteni.

A jelentésben közölt számadatok azt mutatják, hogy a zöld vonalon átmenő áruk összértéke növekszik az első jelentési időszakhoz képest. A zöld vonalon átmenő kereskedelem átlagos volumene (évente körülbelül 2 millió euro) azonban továbbra is igen korlátozott. A jelentési időszakban néhány új terméket vezettek be, ami hozzájárult a kereskedelem havi értékének jelentős (bár ideiglenes) növekedéséhez. Csak egyetlen esetben lépték át áruk a zöld vonalat a szigeten kívüli rendeltetési helyre.

Számos bejelentett eset megerősíti, hogy még mindig sok akadály áll a zöld vonalon átmenő kereskedelem további fejlődésének útjában. A Ciprusi Köztársaság továbbra sem fogadja el a kereskedelmi járművek forgalmi engedélyét, illetve a hivatásos vezetői engedélyeket, amelyeket a ciprusi török hatóságok bocsátottak ki. A köztársaság parlamentjének függőben lévő jogszabályai egy lépést jelenthetnek a jelenlegi helyzet javulása irányában.

A lobbicsoportok a zöld vonal mindkét oldalán különböző okokból kifolyólag aktívan tevékenykednek, hogy megakadályozzák a határvonalon átmenő kereskedelem fejlődését. Új negatív vonás a ciprusi török közösségből kiinduló, a kereskedőkre közvetlenül nehezedő nyomás.

Az áruk ideiglenes áthaladásának kérdésével de lege ferenda kell foglalkozni.

Az átfogó következtetés szerint, a zöld vonalról szóló rendelet továbbra is működőképes alapot képez, amely lehetővé teszi az áruk és személyek ki- és belépését a Ciprusi Köztársaságnak a kormány ellenőrzése alatt álló területeire, bár az áruk áramlása továbbra is korlátozott marad. A Bizottság továbbra is figyelemmel kíséri e rendelet végrehajtását.

I. melléklet A Török Ciprióta Kereskedelmi Kamara havi jelentéseit összefoglaló áttekintő táblázat, az 1480/2004/EK bizottsági rendelet 8. cikke szerint

június | € 128.795 |

július | € 128.014 |

augusztus | € 135.837 |

szeptember | € 121.712 |

október | € 163.555 |

november | € 146.785 |

december | € 120.685 |

január | € 129.137 |

február | € 203.019 |

március | € 226.283 |

április | € 148.630 |

Összesen | € 1.734.770 |

1 EUR=0.58 ciprusi font

MELLÉKLET III: A zöld vonalon átmenő termékek értéke és azon áruk értéke, amelyekre a Török Ciprióta Kereskedelmi Kamara kísérőokmányokat állított ki

[pic]

IV. melléklet: a zöld vonalon átmenő áruk értéke a Ciprusi Köztársaság hatóságai szerint a Török Ciprióta Kereskedelmi Kamara által bejelentett számokhoz viszonyítva

[pic]

Ciprusi Köztársaság által bejelentett összérték | € 1.734.770 |

A török Ciprióta Kereskedelmi Kamara által bejelentett összérték | € 1.933.067 |

3. V. melléklet: A leggyakrabban forgalmazott áruk

[pic]

Faipari termékek/bútorok | € 347.975 |

Zöldségek: | € 325.628 |

Elektronikus berendezések: | € 244.447 |

Műanyag termékek: | € 227.507 |

Papírtermékek: | € 190.661 |

Egyéb: | € 596.849 |

Összesen: | € 1.933.072 |

VI. MELLÉKLET: A leggyakrabban forgalmazott áruk forgalmának alakulása

[pic][pic]

[1] HL L 161., 2004.4.30., 128. o. A legutóbb a 2005. február 17-i 293/2005/EK tanácsi rendelettel (HL L 50., 2005.2.23., 1. o.) módosított rendelet

[2] A Bizottság 2005. augusztus 3-i 1283/2005/EK rendelete (HL L 203., 2005.8.4., 8. o.).

[3] A Bizottság 2005. október 4-i 1624/2005/EK rendelete (HL L 259., 2005.10.5., 17. o.)

[4] A Bizottság 2006. február 27-i 389/2006/EK rendelete (HL L 65., 2006.3.7., 5. o.).

[5] A 2004. augusztus 10-i 1480/2004/EK bizottsági rendelet, HL L 272., 2004.8.20., 3. o.

[6] lásd III. melléklet

[7] lásd IV. melléklet

[8] VI. melléklet (lásd a 2006. februárjára és márciusára vonatkozó értékeket)

[9] V. melléklet

[10] A Bizottság 2005. október 4-i 1624/2005/EK rendelete (HL L 259., 2005.10.5., 17. o.)

[11] 2006 júliusában egy nagyobb, a limassoli kikötőn keresztül EU tagállamokba küldendő burgonya szállítmányt töröltek utolsó pillanatban, miután a ciprusi török kereskedőkre politikai nyomást gyakoroltak. 2006 augusztusában azonban néhány teherautónyi, a szigeten fogyasztásra szánt burgonya sikeresen, nagyobb akadályok nélkül átjutott a határvonalon.

[12] A jelentés eme részének alkalmazásában a „területek” kifejezés a Ciprusi Köztársaságnak azon területeit jelenti, amelyeken a Ciprusi Köztársaság kormánya nem gyakorol tényleges ellenőrzést.